钦定古今图书集成/理学汇编/学行典/第077卷 > 鬼谷子 > 《捭阖》
## 钦定古今图书集成/理学汇编/学行典/第077卷 > 鬼谷子 > 《捭阖》

口者，心之门户也。心者，神之主也。志意喜欲，思虑智
谋，此皆由门户出入，故关之捭阖，制之以出入。捭之
者，开也，言也，阳也。阖之者，闭也，默也，阴也。阴阳其和，
终始其义，故言长生安乐富贵、尊荣显名、爱好财利、
得意喜欲，为阳曰“始。”故言“死”；忧患贫贱、苦辱弃捐、亡
利失意有害、刑戮诛罚，为阴曰终。诸言法阳之类皆
曰“始”，言善以始其事；诸言法阴之类皆曰“终”，言恶以
终为谋。捭阖之道，以阴阳试之。故与阳言者依崇高，
与阴言者依卑小，以下求小，以高求大。由此言之，无
所不出，无所不入，无所不可。阴阳之理尽，小大之情
得，故出入皆可，何所不可乎？